Imtella' Settembru 18, 2020 - Aġġornata 18 Ta' Settembru, 2020 5:28pm Wara li s-sena l-oħra, Duncan Laurence rebaħ il-Eurovision l-Olanda kienet ħerqana sabiex tospita u torganizza l-Eurovision 2020. Madankollu, minħabba l-COVID-19 il-pjanijiet ma marrux kif wieħed xtaq u stenna. Il-pandemija waslet sabiex il-Eurovision dis-sena jitħassar. Il-mistoqsija fost is-segwaċi ta' dan il-festival hija x'se jiġri s-sena d-dieħla? L-EBU għandhom kemm ħabbru li s-sena d-dieħla l-Eurovision Song Contest ser issir żgur. It-tim qed jipprepara erba' xenarji differenti ta' kif jista' jsir dan il-festival. L-ewwel xenarju huwa li jsir b'mod normali bl-udjenza bħas-soltu. Dan jiddependi jekk ikunx disponibbli l-vaċċin. It-tieni xenarju huwa li jkun konkors bid-distanza soċjali skont il-linji gwidi tal-Olanda. Dan ifisser li fis-sala jkun hemm ftit nies u ftit attivitajiet. It-tielet xenarju huwa li jekk ikun hemm pajjiżi li ma jkunux jistgħu jivvjaġġaw ikunu jistgħu jkantaw minn pajjiżhom stess. Il-kanzunetti kollha ser ikunu miġburin minn Rotterdam u s-serata tittella' minn hemm. L-aħħar xenarju huwa jekk l-Olanda tkun taħt lockdown, ikun hemm Eurovision mingħajr udjenza u probabilment mingħajr attivitajiet. Ix-xow tal-parteċipanti jkunu kollha ġejjin mill-pajjiżi tagħhom.